text: Tyve stjal dyre designermøbler
  17 marts 2018 kl. 10.31
  En virksomhed på Limfjordsvej i Esbjerg er fredag aften blevet rippet for designermøbler og lamper.
  Fire PH-lamper af modellen Snowball til en værdi af 15.000 kroner stykket er fredag aften stjålet fra en virksomhed på Limfjordsvej i Esbjerg.
  Ud over de dyre lamper så tog tyvene også to Poul Kjærholm-stole, fire 7-stole samt en PH skrivebordslampe i glas.
  - Tyvene har helt sikkert haft en bil med sig og vidst, hvad de gik efter, siger vagtchef Bjørn Pedersen, Syd- og Sønderjyllands Politi.
  Politiet vil gerne høre fra folk, der har set eller hørt noget i forbindelse med indbruddet. Politiet kan kontaktes på 1-1-4.
  